  Виталий Пронин Удмурт кун филармониын, концертъёс сяна, пӧртэм фестивальёс, конкурсъёс, крезьгуро ӝытъёс но спектакльёс ортчыло. Ваньмыз со лэсьтӥське учкисьёсты классикаен, калык культураен, искусствоен тодматон понна. Ижысь филармонилэсь ужамзэ пусйиз культурая но туризмъя министр Владимир Соловьёв:- Филармония туала, тунсыко выль амалъёсты ужаз быгатыса кутэ. Выль концерт сезонлы татын рос-прос дасяськемын. Шуг-секытъёс шоры учкытэк, шаерысьтымы культура удыслы коньдон миымлэсь ичи уз висъяськы. Нош цирк искусствоя но «П. Чайковскийлэн дор палъёсаз» калыккуспо фестивальёслы уксё кылем арынлэсь но тросгес сётӥськоз. Та бадӟым ужрадъёслы 8 но 7 миллион манет чакламын. Озьы ик коньдон висъяськоз филармониысь тыл но куара аппаратураез выльдонлы. Кылсярысь, «Доступная среда» программа чотын филармониын табере 2-тӥ но 3-тӥ этажъёсы ветлэ лифт.Удмурт филармонилэн кивалтӥсез Алексей Фомин шумпоттӥз эшшо одӥг ӟеч иворен. Табере та учрежденилэн вань аслаз звукозаписья студиез.- Артистъёс, коллективъёс, выль программа малпам-кылдытэм сяна, филармониын ик сое гожтыны быгатозы, - шуиз Алексей Юрьевич. - Озьы ик студия юрттоз калык культураез азинтыны. Кылсярысь, удмурт классикъёслэн произведениосынызы диск поттыны малпаськомы. Соос вӧлмозы шаерысьтымы культура юртъёсы, искусствоосъя нылпи школаосы. Палэнэ уз кыле юбилей лыдпусъёс. Кылсярысь, туэ вордскемзы дырысен 100 ар тырме удмурт классиклы Гай Сабитовлы но ӟуч крезьгурчилы, пианистлы Георгий Свиридовлы. Ӟуч кылбурчилы Сергей Есенинлы вордскемез дырысен 120 ар тырмонлы сӥзьыса, филармониын шуркынмон толэзе «Кызьы вордскиз кырӟан» концерт луоз. Удмурт филармония но шаерысьтымы Национальной библиотека ортчытӥзы С. Есенинлы сӥзем литературая но крезьгуръя ӝыт.Пусйыны кулэ, Удмурт филармония но шаерысьтымы Национальной библиотека ортчытӥзы С. Есенинлы сӥзем литературая но крезьгуръя ӝыт. Ӟуч классиклэн кылбуръёсыз но кырӟанъёсыз чузъяськем сяна, татын возьматэмын вал Национальной библиотекалэн фондысьтыз ӟуч поэтлэн тужгес тунсыко туспуктэмъёсыз но солы сӥзем видеоматериалъёс, книгаос, тодэ ваёнъёс.Галина Семёнова  Теги: Удмурткунфилармония  